정조 22년
泰仁縣監趙恒鎭疏曰伏以臣於初秋之月因本道巡察使知委伏見備邊司關文之頒下聖旨者猗歟憫旱之時藹然恤荒之敎勤懇十行敷示八路凡係邑瘼民隱之可合矯救者許令邑倅之出自從班者皆得枚擧條陳雖若同路鄰邑之凡關民情者無拘侵官之嫌俾副闢門之詢噫高卑之天臨下有赫光明之燭無幽不照內外遠邇之民尋常寒暑之咨不待唐堯之問野已入文王之如傷尙慮夫一方一縣之有些弊源匹夫匹婦之有甚疾苦出於一哉之心有此大哉之言臣雖愚劣全沒省識待罪本縣今爲五見冬矣一歲少登四秋俱歉邑樣之凋敗姑舍民力之匱竭滋甚苟使有識慮者處臣所任居邑此久則一邑百姓之若利若害靡鉅靡細必有所恒日之商量者而空疎之姿多年尸職姑逭大戾而已有何眞知的見之對揚明命者耶設有一二弊端之在所變通者有道臣在焉但當相議其便否思效其尺寸身爲小吏敢將下邑事情之無大關係者仰塵天聽誠有所萬萬惶猥者自奉籌司勅關四朔于今兢懼一念夙夜靡懈對邑中大小民人見道內蔭武守令輒以吾君至誠求助之敎相告感誦以思一事一得之仰副豈敢終默辜負聖恩乎遂以目下之事係民隱者略陳之跡涉應文罪著不誠惟殿下察其衷而恕其僭焉本道農形野峽之穰歉不同南北之雨暘各異雖於一小縣之中阡陌接壤之地雨澤之多寡相懸被旱失農之民則邑雖稍實災均尤甚試以臣邑言之早旱晩旱餘者幾希而比來霧浥霜退被災之穀間得成實而蓋其大體已失細節無補雖有零星所獲無足爲益故大較論之則去年之災如人初病今歲之饑如病再發病勢未蘇氣力益耗調養之需比初益急而倍入其勢然也臣縣水田摠爲四千三十結零執災爲五百六十結許若以災實分數言之災爲八分之一比昨年勘災有減無增而蓋其執災處卽初未移或未移而代播處也在初代播之令寔出於闢曠土助艱食之聖念第有土性之異宜不無成就之優劣而旣食其實又蠲厥稅到今受效之民始知殿下救災備預之盛德至意至若移種則以時而受旱於未鋤之前晩雨之少沾者僅免全不掛鎌之災而除種與稅則更無甁甖之所儲而官以是不得執災民之被荒與初不移者同而反不若代播之免稅者如此者通一邑幾爲五分之二此爲窮民之悶切而相訴者官長之憐甚而莫助者也臣縣之連歲旱災多在水下野畓以面則七以戶則屢千殆居一邑之半年來賙賑之憂每在水下昨年之蠲退還上水下也臣之抄賑飢口亦水下也添排巡還亦水下也今年之災又如去年而當年還布之外前歲權停者又將竝徵何幸舊還之仍停新還之代捧出自特恩預爲頒令倉鑰方開不待臨歲而復停新還至若軍布身貢竝亦停代俾彼孔哀之民得以紓力而奠居此又曠絶之異渥也小民愚神皆能攢頌更於此外有何所望第臣縣入於之次凡於蠲恤之政道臣所以分數劃下者無以比例於尤甚之邑而其所停代者無論多少不得不全及於水下尤甚處如昨年之爲而祗恐惠澤之不能遍沾窮蔀也若夫捧糴一款停退外代捧者實爲民國俱利之道爲守令者但當曉諭災民期於準捧而已就以臣邑言之水上稍勝處可以依法督還而其中田登而畓損者亦可準折代納至於水下之面全是水田被災最酷民勢絶慘旣乏䃫石之收無不荷擔而立雖欲代捧其勢末由然而公穀不可以不捧未捧不可爲已捧臣用是焦憂深究權宜之策而不知所出出於下策雖有單代捧一事而本非朝家所常許者所謂單代雖與停還之向後生弊利害較然而固不敢仰請于朝又不敢越法而擅行也敢以無隱之義粗陳孔棘之狀而忝在分憂之列莫效方便之益恧蹙靡措自分嚴誅至於執災一事上關經費下係民情荒年爲政莫切於此本邑當年被災名色只是初不移及晩移而全不掛銍處此則已盡査報於踏驗之前道臣亦想轉聞於朝家災實多寡無容加減第流來川沙山陳舊初不未蒙頉之類幾爲數百結之多每於勘災之際摠計舊頉新災竝爲計除雖遇大登之歲舊頉之災則自如矯弊之道改量爲急臣之莅此邑亦旣多年必欲改量矯弊而不但以荐荒爲拘經界大政必得剛明太守公廉鄕色且有文計解卜之精深者然後可以均田而無弊如臣之儱侗不省事者寧被因循之譏不敢爲經始之圖奚但臣邑爲然大抵道內各邑之通患也稍待歲登民蘇自朝家另飭道臣亟行改量改量之前先令列邑枚擧舊頉實摠新起幾結仍爲轉報地部無令通同混報於每年新災之中斷不可已也籤丁虛名之爲窮民切骨之憂者九重之所悉燭而憫惻者前後絲綸之飭諭長吏者不啻丁寧臣之一心憧憧或恐黃弱之混被簽疤雖不敢曰全無此弊亦豈忍一刻弛念仰負恩念耶苟究弊源亶由帳戶之幼學多而良人少耳雖以臣邑言之良役摠數近萬而良人實戶未滿數千以戶數千充近萬丁旣不可削木而爲人則難免乎弱爲壯而死爲生蓋國俗邑風所羞耻所賤鄙者丁役爲甚人奴之免贖者閑丁之世定者纔收十斛麥雖傾産敗家始而圖差面任終焉借名鄕監便以幼學書籍纔及一二世遽以鄕班自處臣本稔知此狀來守之初非不欲査括舊籍充補虛伍而却恐怨謗大起騷擾滋甚不無仍舊强覓且因邑中前例責出他疤於該面該里居面里者或以里中公論定役望報則怨入於骨髓疾甚於仇讎由此之故兒弱老故之難於卽頉而面里白徵之久而自在也至於選武軍官均是納布之役而朝家事目視良役差別試才而許其拔身故閑散中人於選武則亦不至抵死謀避臣之賤見則就本邑諸色良丁案中限千名移送選武案秩以純錢徵番申明設置初朝令名編選武者勿論其人與子支文武朝籍毋得爲累雖如本邑儒鄕任名亦不爲疵習俗旣久則充定必易此在良役一無所失本邑定額不至甚艱也臣嘗謂矯良役之弊無如戶布此非外邑小臣所敢議到者先以名色稍改之節爲目下救急之計亦願俯詢而裁處焉噫民邑鉅政糶糴也災實也軍政也臣之上所陳三件事非指臣一邑而言也若蒙採察而施行則豈徒臣身之榮也臣邑之幸也本道尤甚諸邑行將開賑其他各邑隨其災荒淺深必當方便救濟賑民一節尤是今日之遑汲者也近來諸邑穀簿枵虛官力綿薄朝家區劃尙難牽補邑倅措置有甚道理邑下富班饒民之勸分補賑古法也間或有一種墨守之無良者若遇賑年搜山括野頭會箕斂稱以救飢勒令納官仍取掊克中穀物張皇自備條數爻率多濫恩之誤蒙者我聖上洞悉痼弊嚴禁勒斂饑年實惠無大於此民固歡喜臣實欽誦第鄕村士若民之有志相濟者或賙恤其親戚分與其鄰里者非出於干恩多見其行仁爲其親戚鄰里者感德而慕義擧實而聞官苟入於道臣賑狀之別單則該曹覆啓隨其所濟人穀之多寡或請加資或賜郞階爲士族者姑捨雖是鄕孽平民以賑年資階之帖不以爲榮反爲之耻臣嘗見訟民之與之爭訐者至曰甲也之先有納粟資者乙也之家有補賑階者言者看作大累當者亦以爲耻噫嘻風俗如此富者安得不纖嗇貧民何有所沾漑稽古宋臣朱子南康賑狀列書捐粟救荒人姓名其中多有前進士某某人宋之進士今之及第出身也荒年賑救眞若爲累則朱子何爲而特載其姓名聞之於君傳之於後耶我聖上搜訪人才辭旨懇懇苟求人才之可副實用者則孰有多於輕財急人之仁者耶風草之化轉移在上以今歉荒欲反古之濟恤莫若先發德音勸諭中外果有出於誠心好爲救濟者隨其地處優示嘉奬如資階帖文之徒虛無實者無及於士族之身仍於道臣薦剡之章求訪樂善好義之士俾副聖上問野蒐材之念恐不但爲目下荒政之急務而已夫捐有餘之穀活濱死之命仁人君子之事也彼家饒士子必多無意於求爵而欲爲之者惡其納財之名帖文之賤而不肯爲民出財穀者亦多矣然齊民之飢田單食之漢軍之乏卜式濟之而齊重田單漢尊卜式誠以代國家而爲之憂體君心而爲之賑也由郡縣勒分之則弊政也以富室樂施之則仁心也褒其出私財活公民之義而自朝家奬用之則彼與經學文詞之由薦出身各自一道何可耻之有哉至於鄕軍之更番軍國之大政也而若其許多弊端又爲生民之疾苦此又聖念之所已悉者臣不敢煩陳而存罷之說變通之策亦爲朝廷甲乙之論而事關戎政雖難輕議今年三南災荒之尤甚處實挽近之所未有者穀價之騰踊民食之窘乏勿論被災同異來春遑遑大抵盡然此時兩營更番之軍發之於一鄕一里資保送行延及於一縣一境頃年之遇大無也特命停上窮民受惠不啻賑救之政每式收籍逐戶所收其數無多而昨秋今春取次命停實出於不擾民之聖意況此三營門上番所騷擾則闔境也所徵費則不些也依已例姑令安徐亦恐爲濟荒之一事臣具疏未及封聞道內文倅先進應旨之言而其中寺奴婢一款之爲小民徹骨之冤爲該邑難醫之瘼者婦孺亦知之矣肆惟我聖上仰體先朝盛德初元之歲命寢推刷官發遣之行以除小民推剝之苦此實天地之仁也父母之慈也今伏讀該倅許所賜批旨及別下傳敎惻怛之念勉飭之諭可令窮民隕淚列守畏罪矯弊之道何待臣言之架疊而奴婢名色東方之制度惟舊京司之經用亦緊決不可爲因革可否之論而近來各邑之爲奴婢保者雖若一時彌縫之計而不害爲永久無弊之道臣意則若奴若婢之幾口幾貢就近年無多無少之摠數一委之本邑使之方便收納而要其歸則保丁之充補爲救弊之術也人之恒情惡賤而厭卑良丁猶欲謀避況爲奴婢者乎在渠輩則逃散無怪而亦不可一任其避匿而革其名也但當置之存罷之間不去其名色不失其貢數而已此雖他人已陳之說臣固欲言而未及者敢此敷衍焉本道之竹弊人已言之臣則請言其紙弊可乎我國産紙稱兩南而嶺南則紙品本自麤劣湖南則以精好稱以其精好之必取也故工力倍入楮物多費頃年別品紙之無得浮造飭敎截嚴若分院磁器之毋造甲燔宜其舊弊頓祛其價少低而上供紙之外諸般紙品燦爛鮮潔者未見其痛革而全無僧寺則無以堪命閭里則不得塗戶近因朝令楮田勸植添入於月令公事中而如不亟祛弊源無補矯瘼臣意除非上供所入則他般別浮奇造之屬一竝禁止恐爲一分矯弊之道矣大凡內而京司外而各營一冊之印出一紙之別貿也分定於道內各邑各邑分定於民間民役之所責應者紙物居半其間細瑣浮費雖不敢一一煩陳而民庫之匱竭結戶之多徵誠亦哀憫也已雖以各營門狀啓紙本言之以其莫重文字之故紙品必欲潔好此固道理之當然而若西北諸道則未必皆然今若先從奏啓紙本而不務太鮮美則況其他公私大小所用者庶可以不令而自損矣雖以日用紙簡言之臣嘗見中古宰相往復書牘絶無長而厚者數寸薄簡用以今之稍厚白紙而已百餘年來簡紙之取其色取其厚取其長與廣者看作玩好之物爲物也雖若微瑣而亦有關係經云不作無益害有益紙品之必取過好者亦係無益之甚者此亦不可不申飭者也伏願殿下不以人微而廢其言臣偏受生成之恩無一報效伏讀勤懇之旨不勝感激敢將陳腐之說冒犯僭越之誅死罪死罪臣無任云云答曰省疏具悉三條所陳與其下一條許令廟堂卽爲論理草記稟處上番軍之在三南者與他道軍換番退限甚善亦令廟堂問於兵曹御營廳一體草記奴婢摠事紙弊事面議道伯劃卽釐改可以登聞矯弊者亦登聞